O‘ZBEKISTON RESPUBLIKASI TOMONIDAN RATIFIKATSIYA QILINGAN ZO‘RLAB IShLATISh YOKI MAJBURIY MEHNAT TO‘G‘RISIDAGI KONVENSIYANI HAMDA BOLALAR MEHNATINING OG‘IR ShAKLLARINI TAQIQLASh VA YO‘Q QILIShGA DOIR ShOShILINCh ChORALAR TO‘G‘RISIDAGI KONVENSIYANI 20

Xalqaro mehnat tashkilotining ratifikatsiya qilingan konvensiyalarini amalga oshirishni davom ettirish, zo‘rlab ishlatishga yoki majburiy mehnatga yo‘l qo‘ymaslik, shuningdek bolalar mehnatining og‘ir shakllarini yo‘qotish bo‘yicha qonun hujjatlarini takomillashtirish va qo‘shimcha chora-tadbirlar ko‘rish maqsadida Vazirlar Mahkamasi qaror qiladi:
 1. O‘zbekiston Respublikasi tomonidan ratifikatsiya qilingan Zo‘rlab ishlatish yoki majburiy mehnat to‘g‘risidagi Konvensiyani hamda Bolalar mehnatining og‘ir shakllarini taqiqlash va yo‘q qilishga doir shoshilinch choralar to‘g‘risidagi Konvensiyani 2012-2013-yillarda amalga oshirish bo‘yicha Qo‘shimcha tadbirlar rejasi (keyingi o‘rinlarda Tadbirlar rejasi deb ataladi) ilovaga muvofiq tasdiqlansin.
 2. O‘zbekiston Respublikasi Bandlik va mehnat munosabatlari vazirligiga davlat va xo‘jalik boshqaruvi organlari, mahalliy davlat hokimiyati organlari hamda boshqa tashkilotlarning ko‘rsatib o‘tilgan konvensiyalardan va Tadbirlar rejasidan kelib chiqadigan vazifalarning bajarilishini ta’minlash bo‘yicha faoliyatini muvofiqlashtirish yuklansin.
 3. O‘zbekiston Respublikasi Bandlik va mehnat munosabatlari vazirligi, Ichki ishlar vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda korxonalar, muassasalar va tashkilotlar, shuningdek jismoniy shaxslar tomonidan bolalarni zo‘rlab ishlatishga yo‘l qo‘ymaslik hamda ularning voyaga yetmaganlar mehnatining qonunchilikda belgilangan norma va shart-sharoitlariga rioya etishi yuzasidan tizimli monitoring o‘rnatsinlar va amaliy nazoratni ta’minlasinlar.
 4. Voyaga yetmaganlar ishlari bo‘yicha respublika idoralararo komissiyasi davlat va xo‘jalik boshqaruvi organlari, mahalliy davlat hokimiyati organlari hamda boshqa tashkilotlar rahbarlari tomonidan ko‘rsatib o‘tilgan konvensiyalardan va Tadbirlar rejasidan kelib chiqadigan vazifalarning bajarilishini ta’minlash bo‘yicha ko‘rilayotgan chora-tadbirlarning samaradorligi muntazam ravishda ko‘rib chiqilishini ta’minlasin.
 5. O‘zbekiston Respublikasi Tashqi ishlar vazirligi Xalqaro mehnat tashkilotining konvensiyalarini amalga oshirish yuzasidan O‘zbekiston Respublikasida amalga oshirilayotgan ishlar hamda zo‘rlab ishlatishga yoki majburiy mehnatga yo‘l qo‘ymaslik, bolalar mehnatining og‘ir shakllarini yo‘q qilish bo‘yicha ko‘rilayotgan chora-tadbirlar to‘g‘risidagi axborotni manfaatdor xalqaro tashkilotlarga yetkazsin. 
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S.Azimov zimmasiga yuklansin.